RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar in-nefqa tal-FAEGSistema ta' twissija bikrijaNru 5-7/2011 /* KUMM/2011/0508 finali */





WERREJ 1. Introduzzjoni 2 2. Dħul assenjat lill-FAEG 2 3. Dħul li ġej mill-ammonti temporanji għar-ristrutturar (is-settur taz-zokkor) 3 4. Kummenti dwar l-implimentazzjoni proviżorja tal-baġit tal-FAEG għall-2011 3 5. Implimentazzjoni tad-dħul assenjat lill-FAEG 7 6. Implimentazzjoni tad-dħul li ġej mill-ammonti temporanji għar-ristrutturar (is-settur taz-zokkor) 8 7. Implimentazzjoni tal-fond ta’ ristrutturar għaz-zokkor 8 8. Konklużjonijiet 8 Anness 1 Il-konsum proviżjonali tal-approprjazzjonijiet tal-FAEG sal-31/05/2011 9 INTRODUZZJONI Għall-perjodu mis-16 t’Ottubru 2010 sal-31 ta’ Mejju 2011, il-livell tal-implimentazzjoni reali tal-baġit imqabbel mal-profil tan-nefqa previst mill-indikatur, stabbilit abbażi tad-dispożizzjonijiet tal-Artikolu 20 tar-Regolament tal-Kunsill (KE) Kru 1290/2005[1], hu preżentat fl-Anness 1. DħUL ASSENJAT LILL-FAEG Abbażi tar-regoli tal-Artikolu 34 tar-Regolament tal-Kunsill (KE) Nru 1290/2005 dwar il-finanzjament tal-Politika Agrikola Komuni, id-dħul li joriġina mill-korrezzjonijiet finanzjarji taħt id-deċiżjonijiet tal-approvazzjoni tal-konformità, minn irregolaritajiet u mill-imposta fuq il-ħalib, huwa allokat bħala dħul assenjat għall-finanzjament tan-nefqa tal-FAEG. Skont dawn ir-regoli, id-dħul assenjat jista’ jintuża biex ikopri l-finanzjament tan-nefqa tal-FAEG imġarrba mill-Istati Membri. F’każ fejn parti minn dan id-dħul ma tintużax, din il-parti tiġi trasferita awtomatikament għas-sena tal-baġit ta’ wara[2]. Il-Baġit tal-FAEG għall-2011 inkluda kemm: l-istima l-aktar riċenti tal-Kummissjoni dwar l-ammont ta’ approprjazzjonijiet, li tkun meħtieġa biex tkun iffinanzjata n-nefqa mistennija għall-miżuri tas-suq u għall-għajnuniet diretti; kif ukoll l-istimi tad-dħul assenjat, li huwa mistenni jinġabar matul is-sena tal-baġit inkwistjoni u t-trasferiment tal-bilanċ tad-dħul assenjat li jkun għad baqa’ disponibbli mis-sena tal-baġit ta’ qabel. Fil-proposta tagħha għall-ammont ta’ approprjazzjonijiet tal-FAEG għall-Baġit tal-2011, il-Kummissjoni qieset id-dħul assenjat totali mistenni u talbet fl-2011 livell ta’ approprjazzjonijiet ikkalkolat bit-tnaqqis fl-istima tad-dħul assenjat mill-istima tagħha tan-nefqa. L-Awtorità tal-Baġit adottat il-baġit il-ġdid tal-FAEG li l-approprjazzjonijiet tiegħu kienu jinkludu d-dħul assenjat mistenni. Fiż-żmien tal-istabbilment tal-Baġit għall-2011, l-istimi tal-Kummissjoni għad-dħul assenjat disponibbli kienu jammontaw għal EUR 1 247.0 miljun. B’mod speċifiku: - Ġie stmat li d-dħul assenjat li mistenni jiġi ġġenerat matul is-sena tal-baġit 2011 se jkun ta’ EUR 707.0 miljuni. Kienu mistennija l-ammonti ta’ EUR 600.0 miljun u EUR 88.0 miljun mill-korrezzjonijiet tal-approvazzjoni tal-konformità u mill-irregolaritajiet rispettivament. Id-dħul mill-imposta fuq il-ħalib kien stmat li huwa ta’ EUR 19.0-il miljun. - Ġie stmat li d-dħul assenjat li mistenni jiġi ttrasferit mis-sena tal-baġit 2010 għall-2011 se jammonta għal EUR 540.0 miljun. Fil-baġit tal-2011, il-Kummissjoni assenjat dan id-dħul ta' EUR 1 247.0 miljun għal żewġ skemi. B’mod speċifiku: - EUR 500.0 miljun ġew assenjati għall-fondi operattivi għall-organizzazzjonijiet tal-produtturi fis-settur tal-frott u l-ħaxix, u - EUR 747.0 miljun ġew assenjati għall-iskema ta’ pagament uniku. Għal dawn iż-żewġ skemi, l-Awtorità tal-Baġit eventwalment ivvutat favur approprjazzjonijiet li jammontaw għal EUR 292.0 miljun u EUR 30 389.0 miljun rispettivament, skont il-proposta tal-Kummissjoni. Is-somma tal-approprjazzjonijiet ivvutati u d-dħul assenjat imsemmi hawn fuq jikkorrispondu għal stima totali tal-approprjazzjonijiet meħtieġa ta’ EUR 792 miljun għall-fondi operattivi għall-organizzazzjonijiet tal-produtturi fis-settur tal-frott u l-ħaxix u ta’ EUR 31 136.0 miljun għall-iskema ta’ pagament uniku. Fl-anness, li jippreżenta l-użu provviżorju tal-baġit għall-2011 għall-perjodu sal-31 ta’ Mejju 2011, iċ-ċifri tal-approprjazzjonijiet tal-baġit għas-settur tal-frott u l-ħaxix u għas-settur ta’ għajnuniet diretti diżakkoppjati, ippreżentaw approprjazzjonijiet ivvutati għal dawn iż-żewġ skemi, li rispettivament jammontaw għal EUR 491.1 miljun u għal EUR 36 324.0 miljun, mingħajr ma jitqies id-dħul assenjat imsemmi hawn fuq. Wara li jiġi inkluż id-dħul assenjat lil dawn is-setturi, l-approprjazzjonijiet totali previsti fil-baġit tal-2011 jammontaw għal EUR 991.1 miljun għall-frott u l-ħaxix u għal EUR 37 071 miljun għall-għajnuniet diretti diżakkoppjati. DħUL LI ġEJ MILL-AMMONTI TEMPORANJI GħAR-RISTRUTTURAR (IS-SETTUR TAZ-ZOKKOR) L-ammonti temporanji għar-ristrutturar tas-settur taz-zokkor jitqiesu bħala dħul assenjat maħsub biex jiffinanzja l-għajnuna għar-ristrutturar tas-settur taz-zokkor u l-għajnuniet l-oħra previsti mill-Fond għar-Ristrutturar għaz-Zokkor. Għal tliet snin ta’ kummerċjalizzazzjoni - 2006/07, 2007/08 u 2008/09 -, dawn l-ammonti li kienu relatati mal-kwoti kwantitattivi ta’ zokkor, ġulepp tal-inulina u iżoglukożju miżmuma minn operaturi f’kull Stat Membru tħallsu lill-Fond. Fiż-żmien meta kien sar il-baġit tal-2011 kien mistenni li ammont ta’ EUR 1 015 miljun ikun ittrasferit mis-sena tal-baġit 2010 għal dik tal-2011. L-ammont finali tad-dħul assenjat trasferit għall-2011 fil-Fond għar-Ristrutturar għaz-Zokkor laħaq l-EUR 1 044.8 miljun. KUMMENTI DWAR L-IMPLIMENTAZZJONI PROVIżORJA TAL-BAġIT TAL-FAEG GħALL-2011 Il-livell tal-implimentazzjoni provviżorja tal-baġit għall-perjodu bejn is-16 ta’ Ottubru 2010 u l-31 ta’ Mejju 2011 huwa mogħti fl-Anness 1. Dan ġie mqabbel mal-profil tan-nefqa bbażat fuq l-indikatur, li ġie stabbilit abbażi tad-dispożizzjonijiet tal-Artikolu 20 tar-Regolament tal-Kunsill (KE) Nru 1290/2005. Hawn taħt qed jingħata kummentarju qasir dwar ċerti artikoli tal-baġit, li juru d-diverġenzi l-aktar sinifikanti bejn il-livell tal-implimentazzjoni attwali u dak mistenni għall-baġit tal-2011: Miżuri tas-suq L-assorbiment ta’ approprjazzjonijiet għall-interventi fis-swieq agrikoli kien ogħla meta mqabbel mal-livell tal-approprjazzjonijiet ivvutati mill-baġit, kif ikkalkulat mil-livell tal-indikatur fil-31 ta’ Mejju 2011, b’EUR 63.0 miljun. Din id-diverġenza hija attribwita primarjament għas-setturi tal-inbid u tal-laħam. Fl-istess waqt, setturi oħra jippreżentaw, bħala total, sottoimplimentazzjoni. Ċereali (-EUR 167.0 miljun) In-nuqqas ta’ nfiq f'din il-linja baġitarja fl-2011 huwa riżultat ta’ bejgħ sinifikanti ta’ ċereali mill-intervent li beda f’Diċembru tal-2010. Sal-31 ta’ Mejju 2011, il-Kummissjoni biegħet fil-qafas ta’ sejħiet għall-offerti miftuħa 2 551 000 tunnellata ta’ xgħir u 88 000 tunnellata ta’ qamħ bi prezzijiet li huma notevolment ogħla minn dawk previsti fil-baġit tal-2011. Dawn il-prezzijiet jikkontribwixxu għal qligħ konsiderevoli għall-baġit tal-2011, u jidhru fl-użu tal-baġit bħala ammonti negattivi. F’dan l-istadju, il-Kummissjoni tqis li dan il-qligħ se jwassal għal nuqqas ta’ nfiq ta’ dan l-artikolu tal-baġit sal-aħħar tas-sena tal-baġit 2011. Rifużjonijiet fuq prodotti li mhumiex fl-Anness 1 (-EUR 13.6 miljun) Nuqqas ta’ nfiq taħt dan l-artikolu tal-baġit kif imqabbel mal-livell tal-indikatur hu kkawżat b'ritmu inqas mgħaġġel tal-ħlas għaċ-ċertifikati tal-esportazzjoni għal zokkor u prodotti relatati mal-ħalib. Pjanti tessili (+EUR 6.1 miljun) L-assorbiment aktar mgħaġġel ta' approprjazzjonijiet f'din il-linja tal-baġit hu dovut għal miżuri ta’ ristrutturar tal-qoton, li ġew implimentati għall-ewwel darba fl-2010 meta l-ħlas kollu sar f’Ottubru. L-indikatur għall-2011 hu bbażat fuq l-użu tal-2010. Madankollu, fl-2011, l-infiq fuq dan l-artikolu kien qed jakkumula b'mod imqassam matul ix-xhur (b’użu ta' 44 % sal-aħħar ta' Mejju). Din ix-xejra ta’ użu ma tikkostitwixxi l-ebda riskju li jinqabżu l-approprjazzjonijiet baġitarji, għax dawn huma bbażati fuq il-limiti massimi stabbiliti mil-leġiżlazzjoni għal dawn il-miżuri. Frott u ħxejjex (+ EUR 165.9 miljun bi tqabbil mal-approprjazzjonijiet ivvutati) Dan il-livell ta’ implimentazzjoni hu attribwibbli għan-nefqa għall-fondi operattivi għal organizzazzjonijiet produtturi, li huma ffinanzjati kemm mill-approprjazzjonijiet ivvutati u mid-dħul assenjat għal din l-iskema fil-baġit tal-2011 (NB: għal iżjed dettalji, jekk jogħġbok ara l-punt 2 hawn fuq). Dan il-livell ta’ implimentazzjoni huwa r-riżultat tal-applikazzjoni tal-indikatur għall-perjodu sal-31 ta’ Mejju 2011 għall-approprjazzjonijiet ivvutati tal-baġit, li ma jinkludux id-dħul assenjat għal dan is-settur. F’dan iż-żmien, il-Kummissjoni tqis li l-approprjazzjonijiet totali disponibbli għal dan is-settur għandhom ikunu biżżejjed biex ikopru n-nefqa mistennija li tiġġarrab mill-Istati Membri fl-2011. Mill-2010, għall-benefiċċju tal-qarrej, il-Kummissjoni introduċiet nota ta’ qiegħ il-paġna * għat-tabella tal-użu proviżorju li tidher fl-anness. Din in-nota ta’ qiegħ il-paġna turi x’kienet tkun is-sitwazzjoni kieku l-indikatur, fil-31 ta’ Mejju 2011, ġie applikat għall-approprjazzjonijiet totali, li huma mistennija li jkunu disponibbli sabiex jiffinanzjaw dan is-settur. Kif inhu indikat fil-punt 2 hawn fuq, il-finanzjament totali li mistenni jkun disponibbli għal dan is-settur huwa kompost mill-approprjazzjonijiet ivvutati tal-baġit ta’ EUR 491.1 miljun u mid-dħul assenjat għal dan is-settur li huwa stmat għal ammont ta’ EUR 500.0 miljun. Għaldaqstant, kieku l-indikatur ġie applikat għal finanzjament ta' EUR 991.1 miljun mistenni li jkun disponibbli għal dan is-settur, ikun jidher nuqqas ta’ nfiq ta’ – EUR 69.4 miljun. Dan in-nuqqas ta’ nfiq hu relatat ma’ fondi operattivi għal organizzazzjonijiet tal-produtturi li għandhom ritmu tal-ħlas ftit inqas mgħaġġel milli fis-snin preċedenti u għall-Iskema tal-Frott fl-Iskejjel, li minħabba l-fatt li l-miżura għadha relattivament innovattiva għadha ma ssegwix xejra ta' użu definita. It-tnejn li huma jitqiesu li huma ta’ natura temporanja. Madankollu, għandu jiġi osservat li parti mill-miżuri ta’ appoġġ eċċezzjonali għas-settur tal-frott u l-ħxejjex adottati mill-Kummissjoni wara l-kriżi tal-E.coli fil-Ġermanja se tiġi ffinanzjata mill-fondi operattivi għal organizzazzjonijiet tal-produtturi. Barra minn hekk, l-għajnuna għar-rikonoxximent preliminari tal-gruppi tal-produtturi tibqa’ ssegwi fl-2011 ritmu ta’ pagament iżjed mgħaġġel milli fl-aħħar tliet snin. Prodotti tas-settur għat-tkabbir tal-inbid (+EUR 125.0 million) Meta mqabbel mal-livell tal-approprjazzjonijiet tal-baġit u l-profil tal-użu teoretiku indikat mill-indikatur fil-31 ta’ Mejju 2011, l-infiq żejjed attwali hu kkaġunat mill-aċċellerazzjoni tar-ritmu tal-pagamenti mill-Istati Membri primarjament għall-programmi tal-appoġġ nazzjonali għas-settur tal-inbid. Ir-ritmu iżjed mgħaġġel ma jikkostitwixxi l-ebda riskju li jinqabżu l-approprjazzjonijiet baġitarji, għax dawn huma bbażati fuq il-limiti massimi finanzjarji stabbiliti mill-leġiżlazzjoni għal dawn il-miżuri. Ħalib u prodotti tal-ħalib (-EUR 61.2 miljun) Meta mqabbel mal-livell tal-approprjazzjonijiet tal-baġit u mal-profil tal-użu teoretiku nnutat mill-indikatur fil-31 ta’ Mejju 2011, huwa osservat nuqqas ta’ nfiq. Huwa primarjament relatat mal-Iskema tal-Ħalib fl-Iskejjel li l-approprjazzjonijiet tagħha fil-baġit ġew miżjuda b’EUR 10 miljun tul il-kors tan-negozjati għall-baġit tal-2011 meta mqabbla mal-bżonnijiet tal-bidu mitluba mill-Kummissjoni. Din iż-żieda fil-baġit għadha ma ġietx riflessa fl-użu tal-Istati Membri f’dan l-istadju. Barra minn hekk, il-bejgħ ta’ trab tal-ħalib xkumat (SMP) mill-intervent, li beda f’Diċembru 2010, sar f’livell ta’ prezzijiet li hu ogħla minn dak oriġinarjament imbassar fil-baġit tal-2011, u għaldaqstant, wassal għal qligħ għall-baġit tal-2011. F’dan l-istadju, il-Kummissjoni tqis li dan il-qligħ se jwassal għal nuqqas ta’ nfiq globali tal-approprjazzjonijiet ta’ dan is-settur sal-aħħar tas-sena tal-baġit tal-2011. Ċanga u vitella (+EUR 14.2 miljun) L-assorbiment aktar mgħaġġel ta’ approprjazzjonijiet f’dan l-artikolu tal-baġit imqabbel mal-livell tal-indikatur huwa riżultat ta’ kwantitajiet esportati ikbar milli mistennija ta’ rifużjonijiet fil-perjodu mis-16 ta' Ottubru 2010 sal-31 ta’ Mejju 2011. Minħabba l-ftuħ tas-suq Tork għall-prodotti tal-laħam tal-UE, l-attività tal-esportazzjoni f’dan is-suq żdiedet konsiderevolment fl-ewwel nofs tas-sena tad-WTO 2010/11. Attwalment, il-Kummissjoni tipprevedi li din is-sena toħroġ ċertifikati tal-esportazzjoni għal kwantità, li hi ogħla minn dak li kien previst fil-baġit tal-2011. Għaldaqstant, f'dan l-istadju, il-Kummissjoni tqis li dan l-artikolu tal-baġit għandu juri nfiq globali iżjed sal-aħħar tas-sena tal-baġit tal-2011. Laħam tal-majjal, bajd u tjur (+EUR 10.4 miljun) L-assorbiment aktar mgħaġġel ta’ approprjazzjonijiet f’dan l-artikolu tal-baġit imqabbel mal-livell tal-indikatur huwa attribwibbli għal kwantitajiet esportati ikbar milli mistennija ta’ rifużjonijiet f’din is-sena ta' baġit. F’dan l-istadju, il-Kummissjoni tipprevedi li dan se jwassal f'iżjed infiq f'din il-linja tal-baġit li għandu jkun kopert mit-trasferimenti tal-approprjazzjonijiet minn linji oħra tal-baġit. Barra minn hekk, il-Kummissjoni hi mistennija li fl-2011 tħallas madwar EUR 48 miljun għall-miżura tal-ħżin privat ta’ laħam tal-majjal, li ġiet introdotta f’Jannar tal-2011, wara pressjoni mtawla fis-suq f’dan is-settur. In-nefqa mhijiex prevista fil-baġit tal-2011 u għandha tiġi koperta bit-trasferimenti tal-approprjazzjonijiet minn partiti oħra tal-baġit. Għajnuniet diretti L-assorbiment aktar mgħaġġel għal għajnuniet diretti mqabbla mal-livell tal-indikatur fil-31 ta’ Mejju 2011 kien ogħla b'EUR 250.4 miljun. Għajnuniet diretti diżakkoppjati (+EUR 332.5 miljun imqabbel mal-approprjazzjonijiet ivvutati) L-approprjazzjonijiet totali tal-kreditu disponibbli għall-bżonnijiet ta’ dan is-settur jammontaw għal EUR 37 071 miljun inkluż id-dħul previst ta’ EUR 747 miljun assenjat liill-Iskema ta’ Pagament Uniku. (NB: għal aktar dettalji, jekk jogħġbok ara l-punt 2 hawn fuq). L-iskema ta’ pagament uniku (SPU) tippreżenta nuqqas ta’ nfiq meta mqabbel mal-livell tal-indikatur minħabba l-effett tekniku tal-applikazzjoni tagħha għal-livell ta' approprjazzjonijiet ivvutati li ma jinkludux dħul assenjat. Mill-2010, għall-benefiċċju tal-qarrej, il-Kummissjoni introduċiet nota ta’ qiegħ il-paġna * għat-tabella tal-użu proviżorju li tidher fl-anness. Din in-nota f’qiegħ il-paġna turi xi tkun is-sitwazzjoni, kieku fil-31 ta’ Mejju 2011 ġie applikat l-indikatur għall-approprjazzjonijiet totali, li huma mistennija li jkunu disponibbli biex ikun iffinanzjat dan is-settur. Kif huwa nnutat fil-punt 2 hawn fuq, il-finanzjament totali li mistenni jkun disponibbli għal dan is-settur huwa kompost mill-approprjazzjonijiet tal-baġit ivvutati ta’ EUR 36 324.0 miljun u mid-dħul assenjat għal dan is-settur li huwa stmat li jammonta għal EUR 747.0 miljun. Għalhekk, kieku l-indikatur kien applikat għall-finanzjament totali ta’ EUR 37 071.0 miljun li mistenni jkun disponibbli għal dan is-settur, allura jkun jidher nuqqas ta’ nfiq ta’ EUR 401.8 miljun. Din l-iskema, wara użu mgħaġġel ħafna fl-ewwel xahrejn tas-sena tal-baġit 2011, naqqset ftit ir-ritmu fix-xhur ta’ wara. Madankollu, l-Istati Membri s’issa diġà ħallsu madwar 97.9% tal-ħtiġijiet stmati fil-baġit, li hu kważi identiku għal-livell ta’ għajnuniet imħallsa fl-istess żmien fl-2010 (98.1%). Fir-rigward tal-pagamenti magħmula mill-Istati Membri għall-iskema ta' pagament uniku skont l-erja (SPUE), is-sitwazzjoni tjiebet b’mod sinifikanti meta mqabbla mal-aħħar rapport fl-aħħar ta’ Frar. Ix-xejra tal-użu riċentament aċċellerat u fl-aħħar ta’ Mejju, l-Istati Membri diġà ħallsu madwar 97.2% tal-bżonnijiet stmati fil-baġit, meta mqabbla ma’ 95.5% fl-istess żmien tas-sena l-oħra. F’dan l-istadju, il-Kummissjoni tistenna li l-baġit għal għajnuniet diretti diżakkoppjati jintuża kif previst fil-baġit tal-2011. Għajnuniet diretti oħra (-EUR 82.6 miljun) L-għajnuniet diretti l-oħra fil-31 ta' Mejju 2011 juru nuqqas ta' nfiq meta mqabbel mal-livell korrispondenti tal-indikatur. Dan hu primarjament ir-riżultat ta’ ritmu inqas mgħaġġel ta’ pagamenti magħmula minn Stati Membri għall-miżuri tal-appoġġ speċifiku akkoppjat – Art. 68, imqabbel mal-indikatur lineari applikat. L-2011 hi l-ewwel sena tal-applikazzjoni għal din l-iskema, u għaldaqstant l-ebda xejra ta’ użu storiku ma tista’ tiġi determinata. F’dan il-mument, din is-sitwazzjoni hi meqjusa bħala temporanja għall-iskemi kollha ffinanzjati taħt għajnuniet diretti oħra. Infiq ieħor Approvazzjoni tal-kontijiet tas-snin ta’ qabel (+EUR 131.7 miljun) Il-livell attwali tal-implimentazzjoni jirriżulta mit-tqabbil tal-approvazzjoni tal-korrezzjonijiet tal-kontijiet li diġà saru mal-livell korrispondenti tal-indikatur mill-31 ta’ Mejju 2011. Ta’ min jinnota li l-Kummissjoni, fl-Ittra ta’ Emenda tagħha għall-2011, kienet ipproponiet korrezzjonijiet li jammontaw għal – EUR 72.0 miljun. L-ammont finali inkluż fil-baġit tal-2011 mill-Awtorità tal-Baġit kien jammonta għal – EUR 272.0 miljun. F’dan il-mument, il-Kummissjoni tqis li li l-korrezzjonijiet li mistennija jsiru mid-deċiżjonijiet tal-approvazzjoni tal-kontijiet tagħha u min-nuqqas ta' ħarsien tad-dati tal-iskadenzi ta’ ħlasijiet ta' għajnuna mill-Istati Membri, mhux se jkunu suffiċjenti biex ikopru l-ammont straordinarju ta’ – EUR 200.0 miljun. Sabiex tagħlaq din il-partita tal-baġit fl-2011, il-Kummissjoni se jkollha bżonn tkopri n-nuqqas sinifikanti ta’ approprjazzjonijiet negattivi tal-baġit li jirriżulta mill-approprjazzjonijiet pożittivi tal-baġit. IMPLIMENTAZZJONI TAD-DħUL ASSENJAT LILL-FAEG It-tabella fl-Anness turi li d-dħul assenjat li jammonta għal EUR 1 275.9 miljun, inġabar sal-31 ta’ Mejju 2011. B’mod speċifiku: - id-dħul mill-korrezzjonijiet ibbażat fuq deċiżjonijiet tal-approvazzjoni tal-konformità kien jammonta għal madwar EUR 238.9 miljun b’ammonti addizzjonali mistennija sa tmiem is-sena tal-baġit; - id-dħul mill-irregolaritajiet kien jammonta għal madwar EUR 110.9 miljun, li jeċċedi b’mod sinifikanti l-istima inizjali ta’ EUR 88.0 miljun, u - f’dan il-mument, inġabar kważi d-dħul kollu mill-imposta fuq il-ħalib, u dan jammonta għal madwar EUR 21.0 miljun, li jaqbeż bi ftit l-istima inizjali ta’ EUR 19.0 miljun; - fl-aħħar nett, għall-kuntrarju tal-ammont ta’ EUR 540.0 miljun li kien stmat inizjalment, l-ammont ta’ dħul assenjat li ġie eventwalment ittrasferit mill-2010 għall-2011 ammonta għal EUR 905.1 miljun. F’dan il-mument, il-Kummissjoni tistma li l-ammonti addizzjonali ta' dħul assenjat għandhom jinġabru xorta mill-approvazzjoni tal-kontijiet u mill-irregolaritajiet. IMPLIMENTAZZJONI TAD-DħUL LI ġEJ MILL-AMMONTI TEMPORANJI GħAR-RISTRUTTURAR (IS-SETTUR TAZ-ZOKKOR) F’konformità mal-leġiżlazzjoni, l-ebda ammont ġdid ta’ ristrutturar temporanju ma nġabar mill-Istati Membri minn Novembru 2009. Għalhekk, l-ammont totali tad-dħul assenjat disponibbli għall-Fond ta’ Ristrutturar għaz-Zokkor huwa ugwali għall-ammont trasferit mill-baġit tal-2010, li għall-kuntrarju tal-istimi inizjali, jammonta għal EUR 1 044.8 miljun (ogħla mill-EUR 1 015 miljun fil-baġit tal-2011 minħabba f’pagamenti aktar baxxi milli mistennija magħmula fl-aħħar tal-2010). IMPLIMENTAZZJONI TAL-FOND TA’ RISTRUTTURAR GħAZ-ZOKKOR Sa tmiem l-aħħar ta’ Mejju 2011, l-Istati Membri kienu għamlu ħlasijiet ta’ EUR 109.1 miljun għal għajnuniet li jikkonċernaw miżuri ta’ ristrutturar, għal għajnuniet għad-diversifikazzjoni jew għal għajnuniet għar-raffinar taz-zokkor. KONKLUżJONIJIET L-użu provviżorju tal-approprjazzjonijiet tal-baġit tal-FAEG tal-2011, għall-perjodu sal-31 ta’ Jannar 2011 juri li r-rimborżi ta’ kull xahar lill-Istati Membri qabżu l-profil għall-użu tal-baġit abbażi tal-indikatur, b’madwar EUR 416.7 miljun. Inġabar dħul assenjat li jammonta għal EUR 1 275.9 miljun, u ammonti addizzjonali huma mistennija li jinġabru fl-2011. F’dan il-mument, il-Kummissjoni tistenna li l-ammont ta’ dħul assenjat li huwa disponibbli kif ukoll dak li se jsir disponibbli, matul is-sena, se jintuża biex ikopri l-finanzjament tal-fondi operattivi għall-organizzazzjonijiet tal-produtturi u tal-Iskema ta’ Pagament Uniku kif kien mistenni oriġinarjament meta ġie stabbilit il-baġit. F’dak li għandu x’jaqsam maż-żieda tal-korrezzjonijiet tal-approvazzjoni tal-kontijiet b’ammont ta’ – EUR 200 miljun għal ammont totali ta’ – EUR 272 miljun (ara l-punt 4.3.1) u l-miżuri ta’ appoġġ eċċezzjonali għas-settur tal-frott u l-ħxejjex adottati mill-Kummissjoni wara l-kriżi tal-E.coli (ara l-punt 4.1.4), il-Kummissjoni se ssegwi mill-qrib l-evoluzzjoni tal-użu tal-baġit, biex tara jekk in-nuqqas ta' nfiq f'partijiet oħra tal-baġit jippermettix il-finanzjament ta' dawn l-elementi. Anness 1 Il-konsum proviżorju tal-approprjazzjonijiet FAEG sal-31/05/2011 [pic] [1] ĠU L 209, 11.8.2005, p. 1. [2] Id-dħul assenjat ittrasferit għandu jintuża l-ewwel, u dan ifisser qabel l-approprjazzjonijiet ivvutati mill-Awtorità tal-Baġit jew id-dħul assenjat iġġenerat fis-sena (Art. 10 tar-Regolament Finanzjarju).